**Uncle Remus** eller Onkel Remus er ein oppdikta forteljar og tittelfigur i ei samling afroamerikanske eventyr samla og gjenfortalde av Joel Chandler Harris i ei bok gjeven ut i 1881. Harris var journalist i Atlanta etter Reconstruction-tida etter den amerikanske borgarkrigen. Han gav ut sju Uncle Remus-bøker. Harris skreiv sogene for å skildra livet og slitet i Sørstatane, særleg på dei gamle slaveplantasjane der. Han gjorde dette ved å formidla eventyr han hadde høyrd gjennom rammeforteljingar i eit plantasjemiljø. Han skreiv sogene på ei dialektform som var hans tolking av den afroamerikanske dialekten i det såkalla Deep South på denne tida. Desse ramme- og stilvala gjorde at samlinga var kontroversiell.

*Old Plantation Play Song*, frå *Uncle Remus, His Songs and His Sayings: The Folk-Lore of the Old Plantation*, 1881
*Uncle Remus* er ei samling dyrehistorier, songar og munnleg folklore samla frå afroamerikanarar frå Sørstatane. Mange av historiene er didaktiske, omtrent som i Æsops fablar og i sogene til Jean de La Fontaine. Uncle Remus er ein vennleg gammal fridd slave som opptrer som forteljar i sogene og slik gjev sogene vidare til barn rundt seg, lik ein tradisjonell afrikansk griot.

Sogene er skrivne på ein måte utvikla av Harris for å framstilla talemåten blant afroamerikanarar i Deep South. Uncle Remus-figuren er sett saman av forteljarar Harris var blitt kjend med under tida si på Turnwold-plantasjen. Harris meinte at dialektbruken var ein måte å gjera sogene meir effektfulle og autentiske. På tida då verket blei gjeve ut fekk Harris lovord for evna si til å formidla den svarte plantasjedialekten.

Br'er Rabbit (Brother Rabbit, eller Bror Kanin) er hovudpersonen i mange av forteljingane. Han er ein trickster-figur som liker å lura og laga vanskar for andre. Ofte er han sett opp mot Br'er Fox og Br'er Bear. I ei forteljing lager Br'er Fox ei dokke av tjøre og tek klede på henne. Når Br'er Rabbit kjem forbi snakkar han til denne figuren, kjend i sogene som ein *tar baby*. Br'er Rabbit blir fornærma av at figuren ikkje svarar, og slår han, men sit fast.

Utgjevingar
-----------

*Uncle Remus and his deceitful jug* frå 1881.
Harris samla seks band med *Uncle Remus*-soger mellom 1881 og 1907. Etter at han døydde i 1908 blei det gjeve ut tre bøker til posthumt.

* *Uncle Remus: His Songs and His Sayings* (1881)
* *Nights with Uncle Remus* (1883)
* *Uncle Remus and His Friends* (1892)
* *The Tar Baby and Other Rhymes of Uncle Remus* (1904)
* *Told by Uncle Remus: New Stories of the Old Plantation* (1905)
* *Uncle Remus and Brer Rabbit* (1907)
* *Uncle Remus and the Little Boy* (1910)
* *Uncle Remus Returns* (1918)
* *Seven Tales of Uncle Remus* (1948)

I film og media
---------------

### Teikneseriar

I 1902 laga Jean Mohr ein teikneserie på to sider av *Uncle Remus*-soger kalla *Ole Br'er Rabbit* for *The North American*.

McClure Newspaper Syndicate hadde ei sundagsstripe om *Br'er Rabbit* teikna av J. M. Condé frå 24. juni til 7. oktober 1906.

Ei anna sundagsstripe, *Uncle Remus and His Tales of Br'er Rabbit* frå King Features Syndicate, blei gjeven ut frå 14. oktober 1945 til 31. desember 1972, inspirert av Disney-stripa *Silly Symphony*.

### Film og fjernsyn

**Filmar**

* Walt Disney sin *Song of the South* (1946), ein kombinasjon av levande film og animasjon der James Baskett spelte Remus
* Ralph Bakshi sin film *Coonskin* (1975), ein satire av Disney-filmane som flyttar Uncle Remus-sogene til Harlem i samtida og gjer narr av dei.

**Fjernsyn**

* *Rémusz bácsi meséi* (1967) av Magyar Televízió
* *Brer Rabbit Tales* (1991) av Emerald Hill Productions.

### Musikk

Uncle Remus opptrer mykje som ein bifigur i The Residents sin rockeopera *Not Available*, som dei spelte inn i 1974 og gav ut i 1978. Han gjev lite hjelpsame råd til hovudfiguren, som «Well, strangers have left on longer trains before».

«Uncle Remus» er ein song av Frank Zappa og George Duke frå Zappa-albumet *Apostrophe (')* frå 1974.

Bob Dylan sitt episke dikt *Last Thoughts on Woody Guthrie* listar opp fleire folk ein gjerne ser til for håp og inspirasjon, og seier «that stuff ain't real». I eit vers av diktet seier han «And Uncle Remus can't tell you and neither can Santa Claus».

Kjelder
-------

1. ↑  Montenyohl, Eric (1986). «The Origins of Uncle Remus». *Folklore Forum* **18** (2): 136–167.
2. ↑  Jim, Korkis (2012). *Who's afraid of the Song of the South? : and other forbidden Disney stories*. Norman, Floyd. Orlando, Fla.: Theme Park Press. ISBN 978-0984341559. OCLC 823179800.
3. ↑  Clemens, Samuel L. (1883). «Chapter XLVII: 'Uncle Remus' and Mr. Cable». *Life on the Mississippi*.
4. ↑  «Uncle Remus: His Songs and His Sayings». Project Gutenberg. 1. august 2000. Henta 25. mai 2010.
5. ↑  Becattini, Alberto (2019). «Genesis and Early Development». *American Funny Animal Comics in the 20th Century: Volume One*. Seattle, Washington: Theme Park Press. s. 10–11. ISBN 978-1683901860.
6. ↑  Holtz, Allan (2012). *American Newspaper Comics: An Encyclopedic Reference Guide*. Ann Arbor: The University of Michigan Press. s. 83. ISBN 9780472117567.
7. ↑  «Disney's "Uncle Remus" strips». *Hogan's Alley* (16). 2009. Arkivert frå originalen 4. mars 2016.
8. ↑  Lowe, Kelly Fisher (2007). *The Words and Music of Frank Zappa*. Bison Books. s. 112. ISBN 978-0803260054.
9. ↑  «Last Thoughts On Woody Guthrie - The Official Bob Dylan Site».
10. ↑  «Not Available - Historical - The Residents». *www.residents.com*. Henta 11. august 2019.

* *Denne artikkelen bygger på «Uncle Remus» frå Wikipedia på engelsk, den 13. september 2021.*

Bakgrunnsstoff
--------------

* «Joel Chandler Harris 1845 or 48 -- 1908». *Eaton Literary Festival*. Eatonton, Georgia. Arkivert frå originalen 29. oktober 2017. Henta 13. september 2021.  Short biography of Joel Chandler Harris with photograph
* Roosevelt, Theodore. «Theodore Roosevelt (1858–1919). An Autobiography. 1913 (Boyhood and Youth)».  References in Theodore Roosevelt's autobiography to Brer Rabbit and Uncle Remus.
* «William Ruhlmann». *AllMusic*.

Nettstader
----------

* Full text of books by Uncle Remus from Project Gutenberg
* Official Uncle Remus Museum in Eatonton, GA
* Official Site of Uncle Remus
* Mal:Librivox book
* Uncle Remus tales in Ukrainian translation